  Майя Бывальцева Удмуртиысь тодосчиос кунянъёсты 100 процентозь утьыны луонлык сётӥсь сыворотка кылдытӥзы. Гурт возёсысь тодосъя но эскеронъёсъя элькун институтлэн кивалтӥсезлэн воштӥсез Андрей Леднёв вылэ чӧлскыса, со сярысь ивортэ Интерфакс. Ӧнерчиос поливалентной сыворотка вылын вирус висёнъёсты алон но эмъян сӧзнэтэз кылдытӥзы. Али улосвылъя ог 70 процент палаез вордскем кунянъёс улэп кылё. Кылдытэм эмъюм уллёез ринотрахеитлэсь, вирус кӧткыльлэсь, парагрипплэсь, ротавирус, коронавирус но респираторно-синцитиальной инфекциослэсь тазатыны но кунянъёсты 95–97 процентозь утьыны луонлык сётэ. Сывороткалэн алон пайдалыкез скаллэсь йӧл сётон вакытсэ кузьгес карон но йӧллэсь ӟечлыксэ будэтон понна кулэ. «Ужпум со бордын, кунянъёс бордысь потэ вуоно пудо уллёлэн тазалыкез, кӧня йӧл сётоз скал, кӧня дыр ӵоже сое кыскыны луоз. Кунянъёс лябесь ке, йӧл ӧжыт, скалэз ӝог вандоно луоз. Нош скалъёслэн тазалыксы умой ке, со йӧл вылын но шӧдӥське, озьыен, сое юисьёслэн тазалыксы вылын но», — пусйиз Леднёв. Пусъемын, сыворотка пудолы нокыӵе шугъяськонъёс уг вайы. Прививка басьтэм пудолэсь йӧлзэ но сӥльзэ кутонын нокыӵе уретонъёс ӧвӧл. Эмъюмлэсь эмъян но алон ласянь пайдалыксэ возьматӥзы Удмуртиысь, Татарстанысь но Башкириысь возёсъёсын ортчттэм эскеронъёс. Сое тросэн поттыны кутскизы ке, кунгож сьӧрысь ваемезлэсь дунтэмгес усёз. Тегъёс: Науканотехника Удмуртия гуртвозёс йӧл пудовордон  